S-414/2014

Mál þetta, sem dómtekið var þriðjudaginn 24. júní 2014, er höfðað með ákærum, útgefnum af lögreglustjóranum á höfuðborgarsvæðinu 29. apríl og 20. júní 2014, á hendur K-x-x S-x-x, kt. 000000-0000, Langholtsvegi 150, Reykjavík, fyrir eftirtalin þjófnaðarbrot framin í Reykjavík á árinu 2014:

Ákæra 29. apríl 2014

Miðvikudaginn 19. mars í verslun Bónuss við Faxafen 14, stolið matvöru, samtals að verðmæti 3.996 krónur.

Fimmtudaginn 27. mars í verslun Bónuss við Skútuvog 13, stolið hreinlætisvöru að verðmæti 318 krónur.

Miðvikudaginn 9. apríl í verslun Hagkaups í Kringlunni 4-12, stolið snyrtivöru, samtals að verðmæti 46.696 krónur.

Ákæra 20. júní 2014

Mánudaginn 17. mars í verslun Hagkaups við Skeifuna 15, stolið 11 ilmsvatnsglösum, samtals að verðmæti 115.369 krónur.

Mánudaginn 7. apríl í verslun Elko við Fiskislóð 15-21, stolið herrarakvél og hárklippum, samtals að verðmæti 27.990 krónur.

Mánudaginn 7. apríl í verslun Krónunnar við Fiskislóð 15-21, stolið þremur pökkum af kjúklingabringum, samtals að verðmæti 13.545 krónur.

Mánudaginn 28. apríl í verslun Nóatúns við Nóatún 17, stolið 3 pökkum af kjöti og gert tilraun til að stela tveimur pökkum af kjöti til viðbótar, samtals að verðmæti 14.810 krónur, en ákærði skilaði tveimur pökkum inni í versluninni eftir að starfsmaður verslunarinnar kom að honum og gekk síðan út úr versluninni með þrjá pakka af kjöti í bakpoka sínum.

Teljast brot þessi varða við 244. gr. almennra hegningarlaga nr. 19/1940. Í ákærum er þess krafist að ákærði verði dæmdur til refsingar og til greiðslu alls sakarkostnaðar. Vegna 1. liðar ákæru frá 20. júní 2014 gerir F-kk-nf Á-kk-nf, kt. 000000-0000, forstjóri Haga hf., fyrir hönd Haga, kt. 000000-0000, kröfu um að ákærði verði dæmdur til greiðslu skaðabóta að fjárhæð 33.397 krónur, auk vaxta samkvæmt lögum um vexti og verðtryggingu nr. 38/2001.

Verjandi ákærða krefst vægustu refsingar er lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga um meðferð sakamála nr. 88/2008 og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í júlí 1982. Samkvæmt sakavottorði var hann dæmdur 24. október 2012 til að sæta fimm mánaða fangelsisrefsingu, skilorðsbundið í tvö ár, vegna þjófnaðar og hylmingarbrota, fíkniefna- og umferðarlagabrota. Hinn 1. febrúar 2013 var hann dæmdur til að sæta fangelsi í sjö mánuði, fyrir tilraun til þjófnaðar og umferðarlagabrot, en þar af voru 6 mánuðir skilorðsbundnir í þrjú ár. Hann var dæmdur 17. maí 2013, til að sæta fangelsi í níu mánuði vegna þjófnaðarbrots, og var þá dæmdur upp áðurgreindur skilorðsdómur frá 1. febrúar 2013. Hinn 9. september 2013 var ákærði dæmdur fyrir þjófnað og umferðarlagabrot, en ekki gerð sérstök refsing. Hann gekkst undir viðurlagaákvörðun 3. október 2013 vegna umferðarlagabrots. Hann var sakfelldur 19. desember 2013 fyrir þjófnaðarbrot, en honum var ekki gerð sérstök refsing þar sem um hegningarauka var að ræða. Loks var hann dæmdur 23. janúar 2014 til þriggja mánaða fangelsisrefsingar fyrir þjófnaðarbrot, en þar var um hegningarauka að ræða. Hinn 29. janúar 2014 var ákærða veitt reynslulausn í tvö ár á 187 daga eftirstöðvum fangelsisrefsingar samkvæmt framangreindum dómum frá 23. janúar 2014, 1. febrúar og 17. maí 2013. Hefur ákærði rofið skilorð reynslulausnarinnar og verður refsingin dæmd upp, sbr. 1. mgr. 65. gr. laga um fullnustu refsinga nr. 49/2005 og 60. gr. almennra hegningarlaga. Þá hafa eldri dómar vegna þjófnaðarbrota jafnframt ítrekunaráhrif í málinu, sbr. 71. gr. og 255. gr. almennra hegningarlaga. Refsing verður tiltekin samkvæmt reglum 77. gr. almennra hegningarlaga. Þykir refsing ákærða hæfilega ákveðin fangelsi í 12 mánuði.

Ákærði greiði Högum hf. skaðabætur að fjárhæð 33.397 krónur, auk vaxta sem í dómsorði greinir.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef héraðsdómslögmanns, 150.600 krónur að meðtöldum virðisaukaskatti.

Af hálfu ákæruvaldsins flutti málið K-kvk-nf Ó-kvk-nf E-kvk-nf saksóknarfulltrúi.

R-kvk-nf H-kvk-nf héraðsdómari kveður upp dóminn.

D ó m s o r ð :

Ákærði, K-x-x S-x-x, sæti fangelsi í 12 mánuði.

Ákærði greiði Högum hf., kt. 000000-0000, 33.397 krónur, auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 17. mars 2014 til 20. júlí 2014, en með dráttarvöxtum samkvæmt 9. gr., sbr. 1. mgr. 6. gr. sömu laga, frá þeim degi til greiðsludags.

Ákærði greiði málsvarnarþóknun skipaðs verjanda síns, G-kk-ef S-x-x R-kk-ef héraðsdómslögmanns, 150.600 krónur.

R-kvk-nf H-kvk-nf